Flere voldtægtsofre kan få mod til at stå frem, efter at tre unge mænd er blevet dømt for henholdsvis voldtægt og voldtægtsforsøg til en fest i Herfølge.

Det håber Helena G. Hansen, der er styrelsesmedlem i Dansk Kvindesamfund.

- I dag kan vi desværre se, at der er mange, der ikke anmelder voldtægt. De har en idé om, at det ikke nytter, at det bliver ord mod ord, siger hun.

Der blev holdt demonstrationer landet over, da de tre unge mænd tidligere på året blev frifundet i sagen. Roskilde Byret mente ikke, at det var bevist, at kvinden var så påvirket af alkohol og insulinmangel, at hun ikke kunne sige fra.

Den afgørelse har Østre Landsret mandag omgjort. Overgrebet fandt sted under en fest tilbage i 2014. De unge mænd har alle nægtet sig skyldige og erklæret, at pigen efter deres opfattelse var helt med på den.

De tre anklagede er idømt mellem seks og otte måneders fængsel.